Hugh Newell Jacobsen

Hugh Newell Jacobsen (* 11. marec 1929, Grand Rapids, Michigan, USA† 4. marec 2021, Front Royal, Virgínia, USA) bol americký architekt.

 Vzdelanie a kariéra
 B. Arch., M. Arch. 1955, Yale University
 Architectural Association, School of Architecture Certificate, Londýn, 1954
 B. A., University of Maryland, 1951

Po ukončení oficiálneho vzdelania pracoval v New Canaan, Connecticut pre Philipa Johnsona. V roku 1958 začal pracovať pod vlastným menom vo Washingtone. Budovy, ktoré odvtedy navrhol získali okolo 110 ocenení za dizajn. Medzi nimi šesť národných čestných cien amerického inštitútu architektov (National Honor Awards of the American Institute of Architects), čo je najvyššie ocenenie pre architektov udeľované v Amerike. Každý rok odborný časopis Architectural Record vyberie 15 najlepších nových domov v Spojených štátoch. Jacobsen vyhral túto cenu 20-krát. V roku 1988 bola publikovaná jeho monografia s názvom Hugh Newell Jacobsen - architekt, s predhovorom od Vincenta Scullya. Druhý diel Hugh Newell Jacobsen – architekt – súčasné práce s predhovorom od Stanleyho Tigermana bol publikovaný v januári 1994.

Bol porotcom vo viac ako 50 súťažiach AIA a v mnohých dizajnérskych súťažiach. Prednášal po celej krajine a v zahraničí. V roku 1970 bol hosťujúcim profesorom na programe Umenie a humanitné vedy na Americkej univerzite v Káhire v Egypte a v roku 1971 urobil prednášku na 4 univerzitách na Novom Zélande. Bol členom poradného výboru Medzinárodného inštitútu Hassan-a Fathi-hoa členom poradného výboru Medzinárodného stavebného inštitútu. Písal články pre rôzne časopisy, vrátane Architectural Digest, Architecrutal record, The New republic a House and garden. Pravidelne prispieval do Washington post. Bol redaktorom A Guide to the architecture of Washington, DC publikovanom v roku 1965.

Zomrel 4. marca 2021 vo Front Royal, Virgínia.

 Niektoré z jeho prác 
 Dom v Nantucket, Massachusetts 
Dom, navrhnutý pre rodinu, ktorá trávi väčšiu časť roku v Londýne.

Pár chcel nekomplikovaný dom s piatimi spálňami. Dom má 18 okien, ktoré zachytávajú všetky posledné slnečné lúče a každý večer vytvárajú pohyblivú hru svetla a farby na stenách domu. Nantucket je ostrov, asi 2-krát väčší ako Manhattan. Typickým pre architektúru je sivý exteriér. 

Na to, aby vytvoril čisté línie exteriéru, Jacobsen odstránil žľaby, ktoré odvádzajú dažďovú vodu. „Žlaby sú nič, ale potrubia okolo celého domu by pokazili lineárnu čistosť domu,“ hovorí Jacobsen.  Namiesto toho použil francúzske odtoky a všetky potrubia sú pod zemou. Urobili veľa štúdií na počítači, aby vedeli, kde presne prechádza slnko a tiene takmer po celý rok.

 Wilks House, Hutchinson Island, Florida 
Architekt sa snažil vytvoriť domov nielen pre manželov z Nového Anglicka a zároveň aj pre zbierku fotografií známych autorov ako Stieglitz, Steichen, Capa, Cartier-Bresson.

Do projektu včlenil klientovu zbierku fotografií, ktorá podmienila vznik čistých línií, nelámaných stien a prepracovaného osvetlenia
„V každom dobrom dome je sekvencia vstupu veľmi dôležitá,“ hovorí Jacobsen. „Vstup vysvetľuje, aký bude objem ďalších priestorov.“ Autor vytvára takmer zrkadlový obraz vstupu na protiľahlej strane domu tým, že sem umiestnil obývaciu izbu s tým istým pôdorysným tvarom.

Obývacia izba je celá zasklená a poskytuje pohľad akoby do nekonečna. Nad obývacou izbou, v zasklenom pavilóne vytvoril pracovňu.
Pred domom vytvoril mólo v tvare písmena T.

 Dom v Tennessee 
Strohý minimalizmus charakterizuje dom v Tennessee. Abstrahovaním štýlu miestnych farmárskych domov architekt spojil sedem pavilónov so sedlovou strechou a vytvoril rodinný dom na miernom svahu v Nashville. „Ľudia si najprv mysleli, že to je kostol.“

 Vstup a nové krídlo múzea, Norman, Oklahoma 
Architekt Jacobsen navrhol nový vstup a krídlo Fred Jones Jr. Museum of Art na Univerzite v Oklahome. Jeho verzia nového krídla zahŕňa viacero nezávislých, ale predsa len spojených modernistických „domov“ Prízemie nového krídla – paleta materiálov opakuje exteriér: vermontská bridlica, texaský vápenec („farba francúzskeho nesoleného masla,“ poznamenal Jacobsen), bronz a sklo. Na prízemí sa nachádza sklad múzea, orientačnú miestnosť a samostatne stojace galérie s rozmerom 9x9m.

 Welles, Vero Beach, Florida 
Dom postavený v Karibskom koloniálnom štýle, ktorého hlavnými črtami sú dlhé verandy, drevené balkóny a okenice, veľké okná a široké presahy strechy. Pri svojom návrhu musel dodržať niekoľko predpisov, ako napríklad, že podlaha domu musí byť 1m nad zemou alebo že garáž musí byť vo vnútornom nádvorí domu. Takže priečelie domu je vytvorené podľa týchto pravidiel, ale ako sám hovorí: „To, čo je na opačnej strane už nemusí nikoho zaujímať.“

 Referencie 

 Externé odkazy
 Oficiálna stránka
 Profil 

Kategória:Architekti USA
Kategória:Absolventi Yale University
Kategória:Absolventi University of Maryland, College Park
Kategória:Osobnosti z Grand Rapids (Michigan)